钦定古今图书集成/方舆汇编/职方典/第1397卷 > 《西粤山水可游记》郑圭
## 钦定古今图书集成/方舆汇编/职方典/第1397卷 > 《西粤山水可游记》郑圭

“粤西宫室，茅椽十九，即公署颓垣，多类古庙，车敝马
瘠。登山陟岭，十许人撮而上，布帛罕至，火饮生食，与
吴、越大异，山水亦大异。水源在兴安海阳，山穴仅丈
许，东流入楚为清湘，经洞庭入江，西流粤为漓水，合
左右江入海。”三江险滩怪石，殊可骇，第不可游。山石
更奇甲寰宇，最胜者无如兴安三十六陡，最著者多
在桂林。予以公务入省，稍暇辄诣一两处，就所经涉
者偶记之，盖所得十之二三也。其一独秀山为靖江
王府主，山在府内，壁立百仞，如苍玉珪。甲子冬，王按
台《心一》檄郡邑赴察。同寅朝王，礼毕，宴余辈。香殿殿
厂有楼，但将圮以木支者数十处。前有假山，盆树数
百种，多佳者。传梆请匙敛宫眷引余辈登山，环山拾
级而登，可数里，遇一折，辄有亭榭，多圮，亦间有题咏。
至绝巅为元帝祠，四望无际，群山拱揖。其一为风洞，
在城臬司后，轩厂青翠如画图。一石中穿如牖，山后
多奇石，有一悬崖如垣，与城接，下俯长江。其一为七
星岩，在水东境，路幽蒨，林石间。出岩七山，累累星列，
岩在其腹。岩口有老君祠像，不甚大，传是开元时祠
阁，亦隘。曹能始道尊大，廓之殊胜。大岩有二僧持炬
先导，口喃喃不休，道“所见物像，如人、如马、如狮、如象、
如鱼网、如宝盖缨络者，不可指数。”历七峰下，可三四
里，始出。复有林麓，可休可游。时奉祀沈君，越人，持具
候余小酌。相近有文昌桥，其一为木龙洞。旁城数十
武，有二石玲珑，俯江可眺。其一为南薰亭，在北郭外，
有大舜庙，庙前古松数十株如虬龙。侧有亭，临水旷
绝，有晦翁南轩悬崖石刻，与同寅《送谢司尊肇浙上
计》，匆匆过此，闻后尚有一洞，未及游。其一为訾家洲，
旁城水中无大异，而山水之胜，可一望收之，诚如柳
州所记，掬为茂草，能始。道尊创复亭榭，大可游咏。其
一为雉山，沿江十级上岩不甚峭而幽，能始道尊构
一阁两崖中，幽隐可居。其一为龙隐岩，即白龙洞后
山。偶丙寅同姚学博拏舟往十许里登山。又里许有
一岩可居，是刘仙旧隐，亦有宗室，为小屋岩下。其一
为“隐山”，戊辰二月谢辞抚台，同赵都阃九思往游。一
青石山，六洞环之，愈入愈佳。最后为老君洞，极委致。
其下有小庵，是日有礼《梁皇忏》者，颇精严。赵君携一
小盒，与余避至一荒园，露坐小酌，有一恶少著短衫，
驰马往来，无所忌惮，微询之，亦一宗室也。由平乐至
桂林有两道，一江行，一陆行。陆经阳朔，青山夹路者
数十里，大佳。江边亦有洞壑而浅，亭阁荒芜，能始道
尊创建二曹祠，皆唐人能诗。谢在杭曾合刻其集。